Næste forsvarsforlig tegner til at blive ensbetydende med en historisk udvidelse af forsvarets muligheder for at udsende soldater fra hæren på fremmed jord i længerevarende missioner.

Både Dansk Folkeparti og Socialdemokratiet nikker anerkendende til regeringens ambition om at bruge efterårets forligsforhandlinger til at etablere en udrykningsklar brigade på 4.000 mand, der over længere tid skal kunne operere selvstændigt i f.eks. Baltikum.

»Vi skal opbygge en brigade, som kan operere uden for landets grænser. I princippet overalt i Nato’s område, men mest sandsynligt omkring de baltiske lande. Den skal kunne forsvare sig mod flyangreb, der skal være et føringshovedkvarter og en masse ting. Det er flere pansrede mandskabsvogne, kampvogne, artilleri og missiler, der kan skyde angribende fly ned. Den skal kunne operere i længere tid«, siger forsvarsminister Claus Hjort Frederiksen.